Diari Oficial de la Generalitat Valenciana


Sumari del DOGV 9866, del 07-06-2024 (2024/5291)

DECRET 14/2024, de 29 de maig, del president de la Generalitat, pel qual s'aproven les bases reguladores per a la concessió de subvencions destinades a les mancomunitats de municipis, als ajuntaments de la Comunitat Valenciana i a les associacions i entitats sense ànim de lucre, per a la realització d'actuacions relacionades amb el desplegament i la difusió de l'Estatut d'Autonomia, i la recuperació i la divulgació del dret foral civil valencià i les senyes d'identitat del poble valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9866

Data del DOGV
:   07-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5291


Data del document
:   29-05-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * Presidència de la Generalitat

DECRET 14/2024, de 29 de maig, del president de la Generalitat, pel qual s'aproven les bases reguladores per a la concessió de subvencions destinades a les mancomunitats de municipis, als ajuntaments de la Comunitat Valenciana i a les associacions i entitats sense ànim de lucre, per a la realització d'actuacions relacionades amb el desplegament i la difusió de l'Estatut d'Autonomia, i la recuperació i la divulgació del dret foral civil valencià i les senyes d'identitat del poble valencià. [2024/5291]  
Índex  
Preàmbul  
Capítol I. Disposicions generals  
Article 1. Objecte  
Article 2. Actuacions subvencionables  
Article 3. Entitats beneficiàries  
Article 4. Requisits d'admissió  
Article 5. Obligacions de les entitats beneficiàries  
Capítol II. Procediment  
Article 6. Convocatòria i procediment de concessió  
Article 7. Ordenació i instrucció del procediment  
Article 8. Comissió de valoració  
Article 9. Criteris objectius d'atorgament  
Article 10. Proposta motivada de resolució  
Article 11. Criteris per a determinar la quantia individualitzada de les subvencions  
Article 12. Resolució de concessió  
Capítol III. Gestió econòmica i règim sancionador  
Article 13. Finançament de les ajudes  
Article 14. Justificació i pagament de gastos subvencionables  
Article 15. Pèrdua o minoració de la subvenció  
Article 16. Compatibilitat amb altres subvencions  
Article 17. Pla de control  
Article 18. Règim d'infraccions i sancions  
Article 19. Transparència, subministrament d'informació i dades obertes  
Article 20. Protecció de dades de caràcter personal  
Disposició addicional  
Única. Repercussió pressupostària  
Disposició derogatòria  
Única. Derogació normativa  
Disposicions finals  
Primera. Interpretació i habilitació  
Segona. Entrada en vigor  
  
  
PREÀMBUL  
  
La vinculació entre el dret a l'autogovern, el dret foral civil i les senyes d'identitat del poble valencià s'evidencia en l'articulat de l'Estatut d'Autonomia de la Comunitat Valenciana, per la qual cosa la idea de fomentar l'autogovern porta implícita la de desenvolupar la norma institucional bàsica valenciana també en eixos àmbits.  
L'Estatut d'Autonomia de la Comunitat Valenciana, com a expressió màxima del dret a l'autogovern del poble valencià, atorga, en l'article 49.1.2a, competència exclusiva a la Generalitat sobre la conservació, el desenvolupament i la modificació del dret civil foral valencià; i, d'altra banda, establix, en l'article 12, que la Generalitat vetlarà per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana i el seu patrimoni històric.  
En el marc del que preveu el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, els articles 4.1 i 6 del Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, en la redacció donada pel Decret 126/2023, de 4 d'agost, del Consell, atribuïxen a la Secretaria Autonòmica de Relacions Institucionals i Transparència i a la Direcció General de Transparència i Participació, respectivament, les funcions en matèria de foment de l'autogovern. L'atribució a l'esmentada direcció general es reitera en l'article 4.e) del Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat.  
  
Amb el present decret s'establixen les bases que tenen per objecte regular els requisits i el procediment per a la concessió de subvencions destinades a promoure i impulsar la realització, des de les mancomunitats de municipis i els ajuntaments de la Comunitat Valenciana, així com des de les associacions i les entitats sense ànim de lucre, d'iniciatives que contribuïsquen al compliment dels objectius directament vinculats amb la competència de foment de l'autogovern, incloent en esta competència el desenvolupament estatutari, el dret foral civil valencià i les senyes d'identitat del poble valencià.  
Esta norma s'adequa als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015), així com en l'article 59.1 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana. En primer lloc, la iniciativa adoptada és necessària, ja que este tipus de subvencions es regien en exercicis anteriors per unes bases reguladores aprovades en 2016 i parcialment modificades en 2019, pensades per a promoure la realització de les activitats subvencionades només per part de les mancomunitats de municipis i els ajuntaments de la Comunitat Valenciana. Ara, amb estes noves bases, es pot ampliar l'àmbit subjectiu de possibles entitats beneficiàries a les associacions i entitats sense ànim de lucre. En segon lloc, per raons d'eficàcia i eficiència, és procedent derogar les anteriors bases reguladores i substituir-les per les aprovades a través del present decret, perquè resultaria contraproduent pretendre prolongar la vigència d'unes normes que van ser aprovades i aplicades en un context de distribució de funcions dins del Consell que era molt diferent de l'ara existent. En tercer lloc, este decret s'ajusta al principi de proporcionalitat perquè és l'instrument idoni per a establir el marc regulador amb vocació de permanència que permeta publicar les corresponents convocatòries anuals de subvencions i, a més, complix amb el principi de seguretat jurídica en la mesura en què constituïx una garantia de certitud, claredat i previsibilitat per als seus destinataris. Finalment, pel que respecta al principi de transparència, s'ha realitzat el tràmit d'informació pública, de conformitat amb el que s'establix en l'article 43.1.c) de la Llei 5/1983, de 30 de desembre, del Consell; en l'article 16 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, i en l'article 52 del Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius.  
  
  
Per a la incorporació del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, s'ha tingut en compte, com a criteri d'atorgament de les subvencions, l'impacte de gènere, valorant-se amb caràcter general en l'activitat a subvencionar; sent este criteri l'únic aplicable conforme a la naturalesa de l'objecte i de les activitats subvencionables.  
  
L'elaboració del present decret s'ajusta al que es preveu en la Llei 38/2003, de 17 de novembre, general de subvencions (d'ara en avant, LGS), en el seu reglament de desplegament aprovat pel Reial decret 887/2006, de 21 de juliol (d'ara en avant, RLGS), i en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, Llei 1/2015). En particular, s'han recaptat els informes preceptius als quals es referix l'article 165.1 de l'última llei esmentada, i les bases reguladores contenen tots els aspectes als quals al·ludix l'apartat 2 d'eixe mateix precepte.  
Les subvencions que es concedisquen en el marc de les convocatòries que es regisquen per les bases reguladores aprovades a través d'este decret no requerixen notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, ja que s'atorguen a associacions i entitats sense ànim de lucre, així com a entitats locals de la Comunitat Valenciana, per a la realització d'actuacions relacionades amb el foment de l'autogovern, sense que estes actuacions subvencionables suposen cap avantatge econòmic, ni impliquen el desenvolupament d'activitat econòmica en el mercat relacionada amb l'oferta de béns o servicis. La percepció de les subvencions esmentades no provoca, en cap cas, un falsejament de la competència que afecte els intercanvis comercials entre els estats membres, d'acord amb el que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
Les subvencions que es convoquen en el marc d'estes bases reguladores es troben incloses en el Pla estratègic de subvencions de la Presidència de la Generalitat per al període 2024-2026, aprovat mitjançant la Resolució de la Presidència de la Generalitat de 15 de març de 2024 (DOGV 9813, 21.03.2024).  
Per tot el que s'ha exposat, a l'empara de la competència substantiva que, en matèria de foment de l'autogovern, té atribuïda la Presidència de la Generalitat, i conforme amb l'article 34.1 de la Llei 5/1983, de 30 de desembre, del Consell, en relació amb els articles 160.2.b) i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
DECRETE  
  
CAPÍTOL I  
Disposicions generals  
  
Article 1. Objecte  
El present decret té per objecte establir les bases reguladores per a la concessió de subvencions destinades a les mancomunitats de municipis, als ajuntaments de la Comunitat Valenciana i a les associacions i entitats sense ànim de lucre per a la realització d'actuacions en matèria de foment de l'autogovern, desplegament estatuari, dret foral civil valencià i senyes d'identitat del poble valencià.  
  
  
Article 2. Actuacions subvencionables  
Les actuacions que es podran subvencionar són les següents:  
a) L'organització d'activitats, com ara congressos, jornades, seminaris, panells, taules redones, exposicions i altres de naturalesa similar, relacionades amb el foment de l'autogovern, el desplegament estatutari, el dret foral civil valencià i les senyes d'identitat del poble valencià.  
b) L'edició de publicacions vinculades amb l'objecte de les subvencions, en qualsevol format o suport que en permeta la difusió.  
A l'efecte d'estes bases reguladores, no seran finançables les actuacions de caràcter cultural, festiu o lúdic que manquen manifestament de relació amb l'objecte d'estes subvencions.  
  
Article 3. Entitats beneficiàries  
Podran tindre la condició de beneficiàries les entitats següents, sense perjuí que cada convocatòria anual determine si està oberta a la concurrència de totes estes o només a les previstes en el primer o en el segon apartat:  
a) Les mancomunitats de municipis i els ajuntaments de la Comunitat Valenciana.  
b) Les associacions i les entitats sense ànim de lucre, amb domicili social a la Comunitat Valenciana, legalment constituïdes i inscrites en la data de publicació de la convocatòria corresponent en el registre que corresponga en funció de la seua naturalesa jurídica, que a més disposen d'una seu central o delegació permanent en el territori de la Comunitat Valenciana.  
  
Article 4. Requisits d'admissió  
1. Si, per a la mateixa actuació subvencionable, un ajuntament presenta una sol·licitud pròpia i concorre en una altra sol·licitud com a membre d'una mancomunitat de municipis, s'entendrà que preval la presentada per esta i quedarà totalment o parcialment inadmesa, amb audiència prèvia de l'entitat o entitats interessades, la formalitzada per l'ajuntament a títol individual.  
Esta inadmissió es produirà només respecte a l'actuació subvencionable coincident i no afectarà la part de la sol·licitud de l'ajuntament que es referisca a altres actuacions susceptibles de ser subvencionades.  
  
2. Les associacions i les entitats sense ànim de lucre no podran, en una mateixa convocatòria i per a la mateixa actuació subvencionable, presentar una sol·licitud pròpia i, al mateix temps, una sol·licitud amb una altra entitat sol·licitant de la qual forme part.  
3. Quedaran excloses, en el marc de cada convocatòria, les entitats de la Comunitat Valenciana en les quals concórrega alguna de les circumstàncies previstes en l'article 13.2 de l'LGS.  
  
Article 5. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent sobre subvencions públiques i, en particular, a les que fa referència l'article 14 de l'LGS, així com, si és el cas, a les exigències que determina la normativa vigent en matèria de transparència, accés a la informació pública i bon govern, i de responsabilitat social.  
2. En concret, són obligacions de cada entitat beneficiària:  
a) Fer les actuacions que fonamenten la concessió de la subvenció en el període establit en la respectiva convocatòria.  
b) Justificar la subvenció en els termes i els terminis previstos en estes bases i en la convocatòria respectiva, així com el compliment dels requisits i de les condicions que determinen la concessió de la subvenció, i presentar la documentació justificativa degudament firmada per la persona titular de la presidència de la mancomunitat de municipis o de l'alcaldia-presidència de l'ajuntament, o per la persona representant legal de l'associació o entitat sense ànim de lucre.  
c) Sotmetre's a les actuacions de comprovació que l'òrgan concedent haja d'efectuar, així com facilitar l'exercici de les funcions d'inspecció i fiscalització per part dels òrgans competents, a fi de conéixer qualsevol aspecte de l'actuació o actuacions objecte de la subvenció.  
  
d) No alterar la finalitat de les subvencions i complir les obligacions que establix la legislació vigent per a les entitats perceptores de fons públics.  
e) Reintegrar els fons percebuts en els supòsits que preveu l'article 37 de l'LGS.  
f) Facilitar totes les dades i la informació relacionades amb les subvencions concedides que li siguen requerides per l'òrgan gestor de les subvencions, així com comunicar-li les incidències i variacions que es produïsquen en relació amb estes.  
g) Comunicar a la direcció general competent en matèria de foment de l'autogovern l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, amb indicació expressa de l'import de les subvencions aconseguides, dels conceptes als quals es destinaran i de si cobrixen el cent per cent (100 %) del cost total real de l'actuació o actuacions.  
  
La comunicació s'haurà d'efectuar tan prompte com es tinga coneixement de l'obtenció de la subvenció i, en tot cas, amb anterioritat a la justificació de l'aplicació que s'ha donat als fons percebuts, d'acord amb el que disposa l'LGS.  
h) Trobar-se al corrent en el compliment de les seues obligacions tributàries i davant de la Seguretat Social, de conformitat amb el que preveuen els articles 22 i 23 de l'RLGS.  
i) Deixar constància expressa del finançament atorgat per la Generalitat, a través de la convocatòria corresponent, tant en qualsevol acte o mitjà que s'empre per a difondre i promocionar l'actuació o actuacions subvencionades, com també en tota publicació o relació amb terceres persones la fi de les quals siga divulgar-les.  
Així mateix, s'hauran d'incloure, en qualsevol tipus de publicació vinculada amb l'actuació o actuacions subvencionades, el logotip de la Generalitat amb la denominació del departament del Consell amb competències en matèria de foment de l'autogovern i les altres marques identificatives o commemoratives que puga establir la Generalitat, que seran oportunament comunicades a les entitats beneficiàries des de la direcció general que tinga assignades les funcions en matèria de foment de l'autogovern.  
3. Les entitats locals han d'estar al corrent en el compliment de l'obligació de retre comptes anuals davant de la Sindicatura de Comptes, d'acord amb el que establix l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
4. L'incompliment de les obligacions anteriors produirà la pèrdua del dret al cobrament total o parcial de la subvenció atorgada, deixarà esta sense efecte i donarà lloc, si és el cas, a l'exigència de les responsabilitats que corresponguen d'acord amb la legislació vigent i, de manera especial, atenent el que disposa la Llei 1/2015.  
5. Per a la realització de les actuacions subvencionades les entitats beneficiàries podran subcontractar amb terceres persones fins al 100 % de l'import de l'actuació subvencionada, en el marc del que disposa l'article 29 de l'LGS, en relació amb l'article 68 de l'RLGS i amb l'article 165.2.n) de la Llei 1/2015.  
  
  
CAPÍTOL II  
Procediment  
  
Article 6. Convocatòria i procediment de concessió  
1. El procediment de concessió de les subvencions regulades en les presents bases s'iniciarà d'ofici mitjançant la publicació de la corresponent resolució de convocatòria per la persona titular del departament del Consell amb competències en matèria de foment de l'autogovern.  
  
2. La concessió de subvencions es tramitarà en règim de concurrència competitiva, d'acord amb el que regulen l'article 164 de la Llei 1/2015 i l'article 22.1 de l'LGS.  
3. Les convocatòries que es duguen a terme en el marc d'este decret es publicaran en la Base de dades nacional de subvencions i en el Diari Oficial de la Generalitat Valenciana, de conformitat amb el que establixen els articles 18, 20 i 23 de l'LGS.  
4. La participació en les convocatòries que s'efectuen a l'empara del present decret implica acceptar estes bases reguladores.  
5. El termini per a tramitar les sol·licituds i resoldre i notificar les resolucions serà de sis mesos com a màxim, a comptar de la data de publicació de l'extracte de la respectiva convocatòria en el Diari Oficial de la Generalitat Valenciana. Conclòs este termini sense que s'haja dictat i notificat cap resolució expressa, les entitats interessades podran entendre desestimades les seues sol·licituds per silenci administratiu.  
  
  
Article 7. Ordenació i instrucció del procediment  
1. L'òrgan competent per a l'ordenació i instrucció del procediment de concessió d'estes subvencions serà la direcció general competent en matèria de foment de l'autogovern que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se resolució.  
  
2. La sol·licitud, juntament amb la documentació que siga procedent, es formularà en la forma i terminis que es determinen en la convocatòria corresponent.  
Haurà de presentar-se, en tot cas, de manera telemàtica, segons l'article 14.2.a) de la Llei 39/2015, a través de l'enllaç que s'indicarà en la convocatòria i firmada per la persona titular de la presidència de la mancomunitat de municipis o per la persona titular de l'alcaldia-presidència de l'ajuntament o per la persona facultada per a subscriure-la en nom de l'associació o entitat sense ànim de lucre interessada.  
3. Rebudes les sol·licituds, s'incoarà d'ofici un expedient per cada sol·licitud, i la direcció general competent en matèria de foment de l'autogovern, com a òrgan instructor, procedirà a verificar que la sol·licitud reunix els requisits exigits, i que s'acompanya la documentació que siga exigible segons el que puga establir la convocatòria corresponent.  
  
4. Es requerirà les entitats interessades que no reunisquen els requisits exigibles o que no hagen aportat amb la seua sol·licitud els documents indicats en la respectiva convocatòria perquè, en el termini màxim i improrrogable de deu dies, esmenen o acompanyen els documents preceptius, de conformitat amb la normativa estatal vigent sobre el procediment administratiu comú de les administracions públiques, en relació amb l'article 23.5 de l'LGS, amb la indicació que, si així no ho fan, es considerarà que desistixen de la seua sol·licitud.  
5. Les sol·licituds admeses a tràmit seran avaluades per una comissió de valoració, que elevarà una proposta motivada de resolució a la persona titular del departament del Consell amb competències en matèria de foment de l'autogovern.  
  
Article 8. Comissió de valoració  
1. L'avaluació de les sol·licituds de subvencions admeses a tràmit correspondrà a una comissió de valoració composta per les persones següents:  
a) President o presidenta: la persona titular de la direcció general que tinga assignades les funcions en matèria de foment de l'autogovern, o persona que designe en la seua substitució.  
b) Vocalies:  
b.1) La persona titular de la subdirecció general que tinga atribuïdes les funcions en matèria de foment de l'autogovern, o persona que designe en la seua substitució.  
b.2) La persona titular del servici amb funcions en matèria de foment de l'autogovern, o persona que designe en la seua substitució, que actuarà com a secretari o secretària de la comissió.  
b.3) Dos vocalies designades per la persona titular de la direcció general que tinga assignades les funcions en matèria de foment de l'autogovern, triades d'entre el personal funcionari dels grups A1 i A2 que estiga adscrit al centre directiu.  
2. El funcionament de la comissió de valoració es regirà per les normes de funcionament dels òrgans col·legiats previstes en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic. La composició de la comissió haurà de ser paritària, quant a la presència de dones i hòmens, sempre que siga possible.  
  
Article 9. Criteris objectius d'atorgament  
1. Els criteris objectius d'atorgament que es tindran en compte per a la concessió de les subvencions són els següents:  
a) Pla d'actuacions previstes, la seua viabilitat i el cost total d'estes, a partir del programa presentat: fins a cinc (5) punts.  
Per a assignar la puntuació corresponent a este primer criteri, s'efectuarà una valoració motivada dels paràmetres següents:  
- L'estructura i la fonamentació del pla aportat, calibrant tant la connexió entre les diferents actuacions proposades com la vinculació de cada una i del conjunt amb l'objecte de la convocatòria.  
- El caràcter heterogeni i innovador de les actuacions programades, així com la manera en què es fomente la implicació de la població en general.  
- La relació entre els mitjans personals i materials destinats a l'execució de les activitats i els objectius perseguits amb la seua realització, així com el nombre previst o ja verificat de destinataris i destinatàries.  
  
- El cost total del conjunt d'actuacions planificades, avaluat en xifres globals i en atenció a l'import i al desglossament de gastos que es faça respecte a cada una.  
b) Repercussió del pla d'actuacions a realitzar: fins a quatre (4) punts.  
Per a assignar la puntuació corresponent a este segon criteri, s'efectuarà una valoració motivada dels paràmetres següents:  
- Els beneficis que puguen reportar les actuacions programades per a la ciutadania en general i, si és el cas, per a determinats sectors o segments de la població.  
- Els efectes positius, estructurals o conjunturals, tant interns com davant de terceres persones, que puga generar el desenvolupament de les activitats per a les entitats sol·licitants de les subvencions.  
- La projecció de futur de les actuacions subvencionables, entesa com la capacitat per a impulsar noves activitats similars a curt, mitjà i llarg termini.  
- L'impacte integrador de les activitats programades, valorat tant en relació amb el conjunt de la població destinatària, com també, si és el cas, respecte a determinats grups o col·lectius desfavorits o necessitats d'acció preferent.  
c) Ús del valencià durant el desenvolupament de l'activitat i/o en les diferents publicacions que, si és el cas, es generen amb motiu de la seua organització i per a la difusió i divulgació dels seus resultats: fins a un (1) punt.  
Per a assignar la puntuació corresponent a este tercer criteri, s'efectuarà una valoració motivada dels paràmetres següents:  
- La possible utilització del valencià durant el desenvolupament de congressos, jornades, seminaris, panells, taules redones, exposicions i altres activitats de naturalesa similar, que tinguen relació amb l'objecte de la convocatòria.  
- L'ús del valencià tant en els elements emprats per a publicitar l'activitat que es duga a terme com en les publicacions previstes, en qualsevol format o suport que es realitzen.  
- La posada a la disposició de les persones participants de materials en valencià que permeten seguir el desenvolupament de l'activitat i aprofitar els seus resultats.  
- La utilització del valencià en pàgines web, aplicacions o qualsevol altre instrument o ferramenta que permeta, a través de les tecnologies de la informació i les comunicacions, accedir al desenvolupament de l'activitat i als seus resultats.  
2. A l'hora d'efectuar una valoració motivada dels paràmetres enumerats en les lletres a) i b) de l'apartat anterior es tindrà en compte, en particular, la presència equilibrada de dones i hòmens en les activitats el finançament de les quals es pretenga per part de les entitats sol·licitants, així com, si és el cas, la repercussió del contingut de tals activitats en matèria d'igualtat.  
En este sentit, les convocatòries que es publiquen en el marc d'estes bases reguladores exigiran que el programa del pla d'actuació o actuacions que cal efectuar, aportat amb cada sol·licitud, continga una referència expressa a l'impacte de gènere previst per a les activitats, entés en termes de repercussió sobre la igualtat entre dones i hòmens i calibrat, entre altres possibles paràmetres, en atenció al percentatge i al nombre de dones participants, siga com a organitzadores, com a intervinents o com a potencials assistents.  
3. Des de la comissió de valoració es podrà instar les entitats interessades perquè reformulen les seues sol·licituds en els termes que preveu l'article 27 de l'LGS, en relació amb l'article 61 de l'RLGS.  
  
  
Article 10. Proposta motivada de resolució  
Després d'avaluar totes les sol·licituds admeses a tràmit, la comissió de valoració elevarà a l'òrgan competent per a resoldre una proposta motivada de resolució, en la qual:  
a) Figuraran, per orde decreixent de puntuació obtinguda, les entitats a les quals podria atorgar-se la subvenció, així com la quantia que es concediria, amb el límit màxim global del crèdit disponible.  
b) Es faran constar, atenent expressament el que preveuen estes bases i la convocatòria corresponent, les condicions, les obligacions i les determinacions accessòries a les quals hagen de subjectar-se les entitats proposades com a beneficiàries.  
c) Es ressenyaran les sol·licituds la denegació de les quals es propose, així com les causes per a procedir en este sentit.  
  
Article 11. Criteris per a determinar la quantia individualitzada de les subvencions  
1. Les subvencions seran de quantia variable, determinada proporcionalment en funció de la puntuació obtinguda en virtut dels criteris de valoració i distribució establits en estes bases.  
2. Si l'import total de les subvencions calculades de conformitat amb el que disposa el paràgraf anterior és superior a l'import global màxim destinat a finançar la convocatòria respectiva, la subvenció que es concedirà a cada entitat sol·licitant es determinarà d'acord amb el procediment següent:  
a) En primer lloc, s'assignarà a cada entitat la puntuació que corresponga per aplicació de cada un dels criteris de baremació indicats en estes bases, de manera que s'obtinga, com a suma dels tres criteris, una valoració xifrada fins a un màxim de deu punts.  
b) En segon lloc, l'import total de les actuacions subvencionables de cada entitat es multiplicarà pel percentatge que representa la puntuació assignada per a obtindre la xifra equivalent a esta puntuació.  
  
c) En tercer lloc, se sumaran les quantitats aconseguides per totes les entitats per a assolir una xifra global.  
d) En quart lloc, es dividirà la dotació de la línia pressupostària amb càrrec a la qual es finança la convocatòria entre la xifra global obtinguda de conformitat amb el que es disposa en l'apartat anterior.  
e) En quint i últim lloc, per a determinar la quantitat que ha de concedir-se a cada entitat beneficiària, es multiplicarà el quocient obtingut de la realització de l'operació descrita en l'apartat anterior per la xifra equivalent a la puntuació atorgada a cada entitat sol·licitant determinada segons el que es disposa en la lletra b d'este apartat 2.  
3. A través de les convocatòries derivades d'estes bases reguladores es podrà establir un import màxim com a límit de la subvenció que es concedirà per cada expedient.  
  
Article 12. Resolució de concessió  
1. Vista la proposta motivada de resolució formulada per la comissió de valoració, la persona titular del departament de Consell amb competències en matèria de foment de l'autogovern dictarà la resolució de concessió.  
Esta mateixa persona, a proposta de la comissió de valoració, podrà declarar deserta, totalment o parcialment, l'adjudicació de les subvencions convocades.  
2. La resolució es notificarà a les entitats interessades, d'acord amb el que preveu la normativa sobre el procediment administratiu comú de les administracions públiques, mitjançant la seua publicació en el Diari Oficial de la Generalitat Valenciana.  
En la resolució s'indicarà la convocatòria, l'aplicació i el crèdit pressupostaris als quals s'imputen les subvencions concedides, així com les entitats beneficiàries, la quantitat atorgada en cada cas i la finalitat o les finalitats d'estes subvencions.  
3. La resolució de l'òrgan concedent esgota la via administrativa. Contra esta resolució es podrà recórrer potestativament, mitjançant un recurs de reposició davant del mateix òrgan que l'ha dictada, en el termini d'un mes comptat des de l'endemà de la publicació, de conformitat amb el que preveuen els articles 123 i 124 de la Llei 39/2015, o bé, directament, mitjançant un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
CAPÍTOL III  
Gestió econòmica i règim sancionador  
  
Article 13. Finançament de les ajudes  
Les convocatòries que deriven d'estes bases reguladores establiran l'import que cal subvencionar anualment i estaran condicionades als crèdits que amb este fi es consignen en els pressupostos de la Generalitat per a cada exercici.  
  
Article 14. Justificació i pagament de gastos subvencionables  
1. Només seran subvencionables les actuacions que s'hagen dut a terme, en la seua integritat, dins de l'exercici corresponent a cada convocatòria i en el termini expressament previst per esta.  
2. D'acord amb el que disposa l'article 31.1 de l'LGS, es consideren gastos subvencionables els que de manera indubtable responguen a la naturalesa de l'activitat subvencionada. En cap cas, el cost dels gastos subvencionables podrà ser superior al valor de mercat.  
  
3. Queden expressament exclosos els gastos de restauració i el finançament d'obsequis de qualsevol tipus vinculats amb la realització de les activitats subvencionables.  
D'igual manera, queden exclosos els gastos que, si és el cas, deriven de la realització d'activitats que no tinguen relació amb l'objecte de la convocatòria respectiva.  
4. En el marc de les convocatòries que deriven d'estes bases reguladores, els gastos corresponents al pagament a persones que intervinguen en les activitats subvencionables en qualitat de ponents o moderadores es podran finançar amb els límits establits per a estes categories en la normativa de la Generalitat sobre indemnitzacions per raó del servici.  
  
En cas d'haver-hi gastos relatius al pagament a persones que participen en estes activitats com a conferenciants, l'import que cal subvencionar no podrà superar el límit que esta mateixa normativa preveu per a les ponències.  
5. La justificació de la subvenció haurà de complir amb els requisits establits en l'article 30 de l'LGS i en els articles concordants de l'RLGS, així com en la Llei 1/2015.  
6. El pagament a les entitats interessades de les subvencions concedides es farà de conformitat amb el que establix la llei de pressupostos de la Generalitat corresponent a l'exercici en el qual s'emmarque cada convocatòria, en relació amb el que preveu l'article 171 de la Llei 1/2015, amb la rendició prèvia d'un compte justificatiu simplificat, d'acord amb les condicions següents:  
a) El termini de justificació vencerà en la data de cada exercici que determine la convocatòria corresponent.  
b) El compte justificatiu simplificat haurà de contindre la informació següent:  
b.1) Una memòria d'actuacions, subscrita telemàticament per la persona titular de la presidència de la mancomunitat de municipis o de l'alcaldia-presidència de l'ajuntament o per la persona que ostente la representació legal de l'associació o una altra entitat sense ànim de lucre, en la qual s'indiquen les activitats realitzades i els resultats obtinguts, i es justifique el compliment de les condicions imposades, si és el cas, en la resolució de concessió.  
Esta memòria haurà de contindre una referència expressa a l'impacte de gènere de les activitats dutes a terme, entés en termes de repercussió sobre la igualtat entre dones i hòmens i calibrat, entre altres possibles paràmetres, en atenció al percentatge i al nombre de dones participants, siga com a organitzadores, com a intervinents o com a assistents.  
  
b.2) Una relació classificada dels gastos i les inversions de l'activitat, de conformitat amb el model que es publicarà en la seu electrònica de la Generalitat, amb identificació de l'actuació, de la persona o entitat creditora i del document, el seu import, la data d'emissió i, si és el cas, la data de pagament. Si és procedent, l'entitat beneficiària indicarà les desviacions esdevingudes en relació amb els gastos pressupostats.  
Esta relació classificada, en les mancomunitats i els ajuntaments, estarà firmada telemàticament pel secretari o secretària, o pel secretari interventor o la secretària interventora de l'entitat local interessada, amb el vistiplau del seu president o la seua presidenta.  
En les associacions o entitats sense ànim de lucre la relació classificada serà firmada telemàticament pel representant legalment habilitat per a deixar constància fefaent d'estos extrems. La relació haurà d'anar acompanyada dels gastos realitzats, degudament formalitzats en els termes establits en la normativa que regule les obligacions de facturació, o documents de valor probatori equivalent en el tràfic mercantil o amb eficàcia administrativa.  
S'haurà de justificar, en tot cas, el 100 % de la quantitat concedida com a subvenció. Si la quantitat justificada és menor a l'atorgada, es minorarà esta proporcionalment.  
b.3) El detall d'altres ingressos o subvencions que hagen finançat l'activitat subvencionada amb la indicació de l'import i la seua procedència.  
c) De conformitat amb el corresponent pla de control, elaborat i aprovat atenent el que preveu l'article 169.3 de la Llei 1/2015, la direcció general que tinga assignades les funcions en matèria de foment de l'autogovern efectuarà les comprovacions oportunes per a obtindre una evidència raonable sobre l'adequada aplicació de les subvencions atorgades.  
7. Si es considera necessari, des de la direcció general que tinga assignades les funcions en matèria de foment de l'autogovern es podrà requerir a les entitats beneficiàries la remissió de tots els elements o materials en qualsevol format o suport que estiguen relacionats amb les activitats subvencionades, i es podrà dur a terme una minoració de la subvenció concedida si s'incomplix este requeriment.  
  
8. La falta de presentació de la justificació del gasto en el termini fixat donarà lloc a la pèrdua de la subvenció i a la consegüent revocació. En la tramitació del procediment es garantirà, en tot cas, l'audiència a l'entitat interessada.  
  
Article 15. Pèrdua o minoració de la subvenció  
1. En els supòsits de l'article 37 de l'LGS es produirà la pèrdua del dret al cobrament total o parcial de la subvenció atorgada i es podrà deixar esta sense efecte o minorar la seua quantia, amb el reintegrament de les quantitats indegudament percebudes i l'exigència dels interessos de demora des del moment del pagament de la subvenció.  
Sense perjuí del que preveu la normativa bàsica estatal sobre la matèria, el reintegrament de les subvencions percebudes es regirà pel que preveu l'article 172 de la Llei 1/2015.  
2. Per a graduar el possible incompliment de les condicions de concessió de les subvencions, determinar l'import que ha de percebre finalment cada entitat beneficiària i concretar la quantitat que, si és el cas, s'haja de reintegrar, la resolució que es dicte haurà de ponderar, de manera motivada i conforme al principi de proporcionalitat, quina actuació o actuacions subvencionables s'hi veuen afectades, quina obligació o obligacions han deixat d'atendre's, la major o menor rellevància de l'incompliment per al desenvolupament adequat d'estes i la seua incidència tant en la consecució dels objectius proposats per l'entitat sol·licitant, com en l'assoliment dels fins perseguits per la convocatòria.  
  
En la tramitació de qualsevol procediment derivat de l'aplicació dels apartats 1 i 2 d'este article es garantirà, en tot cas, el dret de l'entitat interessada a l'audiència.  
  
Article 16. Compatibilitat amb altres subvencions  
1. Les subvencions concedides seran compatibles amb altres ajudes, subvencions, ingressos o recursos per a les actuacions finançades, procedents de la Generalitat o d'altres administracions públiques.  
2. L'import de les subvencions concedides en el marc de les convocatòries derivades d'estes bases reguladores no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos o recursos, supere el cost real de l'activitat subvencionada, de conformitat amb l'article 19.3 de l'LGS.  
  
  
Article 17. Pla de control  
1. De conformitat amb la previsió de l'article 169.3 de la Llei 1/2015, s'aprovarà un pla de control de la realització de les activitats subvencionades.  
2. El pla preveurà els tipus de control que calga efectuar -administratius, sobre el terreny, a posteriori i de qualitat-, els criteris de selecció de la mostra i el percentatge mínim d'ajuda que cal controlar.  
  
Article 18. Règim d'infraccions i sancions  
El règim sancionador aplicable serà el previst en els articles 173 a 177 de la Llei 1/2015, en relació amb el títol IV de l'LGS.  
  
Article 19. Transparència, subministrament d'informació i dades obertes  
Sense perjuí de les obligacions de publicitat activa derivades de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les entitats beneficiàries tenen les obligacions següents:  
a) Donar l'adequada publicitat del caràcter públic del finançament dels programes, les activitats, les inversions o les actuacions de qualsevol classe que siguen objecte de subvenció.  
b) Subministrar a l'entitat concedent, amb un requeriment previ, tota la informació que siga necessària per al compliment, per part d'esta, de les obligacions previstes en la legislació sobre transparència, en el termini de quinze dies hàbils des del requeriment.  
c) Facilitar la disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
En particular, s'hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i la pressupostària de l'article 8 d'esta. Esta publicació es farà en la pàgina web de l'entitat, o bé en la plataforma TEP -Transparència Entitats Privades-, de GVA Oberta, a la qual es pot accedir en gvaoberta.gva.es/tep.  
  
Esta informació s'haurà de publicar a partir de l'any següent a aquell en què s'hagen superat els llindars establits, i s'haurà de mantindre publicada durant almenys quatre anys naturals.  
Article 20. Protecció de dades de caràcter personal  
1. La gestió de les subvencions previstes en estes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En les convocatòries que es duguen a terme en el marc d'estes bases reguladores s'haurà d'incloure la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. Quan les entitats beneficiàries o els seus representants legals aporten dades de caràcter personal de terceres persones a fi de donar compliment a les obligacions i justificacions derivades de les respectives convocatòries i de l'atorgament de les subvencions, hauran d'informar-les en els termes que s'establiran en les mateixes convocatòries.  
  
  
  
DISPOSICIÓ ADDICIONAL  
  
Única. Repercussió pressupostària  
L'aprovació de les presents bases reguladores no té gens d'incidència en la dotació dels capítols de gasto assignats al departament del Consell competent en matèria de foment de l'autogovern, sense perjuí de les possibles convocatòries que puguen efectuar-se conformement a la consignació que s'establisca en els pressupostos de la Generalitat per a l'exercici corresponent.  
  
  
DISPOSICIÓ DEROGATÒRIA  
  
Única. Derogació normativa  
1. Queden derogades expressament l'Orde 5/2016, de 5 de juliol, de la Conselleria de Transparència, Responsabilitat Social, Participació i Cooperació, per la qual s'aproven les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desplegament i la difusió de l'Estatut d'Autonomia i la recuperació i divulgació del dret foral civil valencià, i l'Orde 2/2019, de 18 de gener, de la Conselleria de Transparència, Responsabilitat Social, Participació i Cooperació, per la qual es modifica l'anterior.  
  
2. Així mateix, queden derogades totes les disposicions del mateix rang o inferior que s'oposen al que s'establix en este decret.  
  
  
DISPOSICIONS FINALS  
  
Primera. Interpretació i habilitació  
1. El departament del Consell competent en matèria de foment de l'autogovern es reserva la facultat d'interpretar el contingut d'estes bases reguladores, a l'efecte de procedir a l'adjudicació de les subvencions en el marc de cada convocatòria.  
2. S'autoritza la persona titular de la direcció general que tinga atribuïdes les funcions en matèria de foment de l'autogovern a dictar les instruccions que siguen necessàries per a l'aplicació d'este decret i de les convocatòries corresponents.  
  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Generalitat Valenciana.  
  
València, 29 de maig de 2024  
  
El president de la Generalitat  
CARLOS MAZÓN GUIXOT